**Kiril Petkov Petkov** (født 17. april 1980) er en bulgarsk politiker, økonom og gründer som var statsminister i Bulgaria fra 13. desember 2021 til 2. august 2022. Han er en av lederne i partiet «Vi viderefører endringen» (engelsk: «We Continue the Change»), som han startet sammen med Asen Vasilev.

Biografi
--------

Han ble født 17. april 1980 i Plovdiv og er utdannet innen økonomi og finans ved University of British Columbia og Harvard University.

Fra 12. mai til 16. september 2021 var han finansminister i regjeringen til Stefan Janev. I sin første opptreden på TV som minister avslørte han at Den bulgarske investeringsbanken som er statskontrollert og har som formål å støtte små og mellomstore bedrifter, har gitt 500 millioner euro i lån til åtte selskaper som eies av fire personer. Han karakteriserte praksisen som opprørende og varslet gransking av utlånspolitikken.

19. september 2021 presenterte Petkov sammen med Asen Vasilev sitt politiske prosjekt «Vi viderefører endringen» (Prodalzhavame promyanata; PP), et anti-korrupsjons sentrumsparti som søkte samarbeid i flere retninger for å kunne overta regjeringsmakten. Det var en parlamentarisk krise i Bulgaria. Parlamentsvalg hadde blitt avholdt i april og i juli samme år uten at man hadde fått en regjering. Ved årets tredje valg i november 2021 ble PP overraskende det største partiet med 64 av forsamlingens 240 seter. Sammen med tre andre partier dannet PP regjering med Petkov som statsminister. Petkov ble valgt til statsminister med 134 mot 104 stemmer i parlamentet og ble innsatt samme dag av president Rumen Radev.

Etter Russlands invasjon av Ukraina i februar 2022 ønsket Petkov ukrainske flyktninger velkommen. Han slo fast at «dette er ikke flyktninger slik vi er vant med, dette er europeere. Dette er intelligente mennesker. Dette er utdannede mennesker. (…) Dette er ikke en flyktningebølge slik vi har sett tidligere, folk som vi ikke kunne være sikre på identiteten til, folk med usikker fortid, folk som kunne være terrorister.» Dette utsagnet ble stemplet som rasistisk og la opp til forskjellsbehandling etter hvilken konflikt man flyktet fra.

Petkovs regjering måtte gå av etter at parlamentet i juni 2022 vedtok en mistillitserklæring. Petkov styrte til 2. august 2022 da Gălăb Donev overtok statsministerposten.

Referanser
----------

1. ↑   Strazha.bg[Hentet fra Wikidata]
2. ↑   novini247.com[Hentet fra Wikidata]
3. ↑  «Bulgarian parliament backs Kiril Petkov as PM». *POLITICO* **(engelsk)**. 13. desember 2021. Besøkt 14. desember 2021.
4. ↑  «Harvard-educated duo vies for power in Bulgaria». *France 24* **(engelsk)**. 10. november 2021. Besøkt 14. desember 2021.
5. ↑  «Bulgarian election: Kiril Petkov, Assen Vassilev, a battle-bus and a brand new party». *BBC News* **(engelsk)**. 17. november 2021. Besøkt 14. desember 2021.
6. ↑  «Президентът Радев обяви служебното правителство - вижте кои са министрите - По света и у нас - БНТ Новини» **(bulgarsk)**. Bulgarian National Television. 11. mai 2021.
7. ↑  Nelly Didelot (16. november 2021). «En Bulgarie, l'anticorruption gagne toutes les élections» **(fransk)**. Libération.
8. ↑  Boryana Dzambazova; Lili Bayer (15. juni 2021). «Bulgaria sinks under wave of pre-election scandals». Politico.
9. ↑  Mihail Stoyanov (19. september 2021). «Политическото напрежение: след заплахи шефът на приходната агенция вече е с охрана» **(bulgarsk)**. Dnevnik.
10. ↑  «Four Bulgarian parties agree to form centrist-led government». Euronews. 10. desember 2021.
11. ↑  Lukas =Kotkamp (13. desember 2021). «Bulgarian parliament backs Kiril Petkov as PM». Politico.
12. ↑  «Europe's different approach to Ukrainian and Syrian refugees draws accusations of racism». CBC News. 28. februar 2022.
13. ↑  Nicole Narea (5. mars 2022). «Why it’s more difficult to flee Ukraine if you’re not from Ukraine». Vox.
14. ↑  «Bulgarias regjering har falt». TV2. 22. juni 2022.

|  |  |
| --- | --- |
| Oppslagsverk/autoritetsdata | VIAF **·** GND
 |